*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Μαρτίου 1986

με την οποία επιτρέπεται σε ορισμένα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου όσον αφορά τους μεμονωμένους φλοιούς κωνοφόρων καταγωγής Καλιφόρνιας (Ηνωμένες Πολιτείες της Αμερικής)

(Τα κείμενα στη δανική, γερμανική, γαλλική και ολλανδική γλώσσα είναι τα μόνα αυθεντικά)

(86/141/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 14 παράγραφος 3,

τα αιτήματα τα οποία υπέβαλαν τα ενδιαφερόμενα κράτη μέλη,

Εκτιμώντας:

ότι, σύμφωνα με τις διατάξεις της οδηγίας 77/93/ΕΟΚ, οι μεμονωμένοι φλοιοί κωνοφόρων που προέρχονται από μη ευρωπαϊκές χώρες δεν επιτρέπεται, καταρχήν, να εισάγονται στην Κοινότητα επειδή υπάρχει ο κίνδυνος να εισαχθούν επιβλαβείς οργανισμοί·

ότι, εντούτοις, το άρθρο 14 παράγραφος 3 της εν λόγω οδηγίας επιτρέπει παρεκκλίσεις από τον κανόνα αυτό, εφόσον αποδεικνύεται ότι δεν υπάρχει κίνδυνος διάδοσης επιβλαβών οργανισμών·

ότι διαπιστώθηκε ότι οι φλοιοί κωνοφόρων καταγωγής Καλιφόρνιας, στην ποιότητα από βιολογική και τεχνολογική άποψη, που διατίθενται εκεί είναι ιδιαίτερα κατάλληλοι για να χρησιμοποιηθούν ως υπόστρωμα ανάπτυξης ή ως τμήμα υποστρώματος ανάπτυξης για ορχιδέες, μειώνοντας με τον τρόπο αυτό τον αριθμό των εργασιών μεταφύτευσης στο έδαφος ή σε γλάστρες, που απαιτούνται κατά τη διαδικασία ανάπτυξης της ορχιδέας·

ότι η Επιτροπή έχει αποδείξει, με βάση τα διάθεσιμα επί του παρόντος στοιχεία, ότι ο κίνδυνος διάδοσης επιβλαβών οργανισμών, και ιδίως του Scolytidae και του Bursaphalencus xylophilus, μέσω της εισαγωγής φλοιών κωνοφόρων καταγωγής Καλιφόρνιας, για τον προαναφερόμενο σκοπό, προλαμβάνεται εφόσον τηρηθούν ορισμένες τεχνικές προϋποθέσεις· ότι η απόφαση αυτή μπορεί να αναθεωρηθεί βάσει των αποτελεσμάτων των πειραμάτων που πρέπει να διεξαχθούν όσον αφορά την αποτελεσματικότητα ορισμένων μεθόδων υποκαπνισμού για να τεθεί υπό έλεγχο ο Bursaphalencus xylophilus·

ότι, επομένως, πρέπει να επιτραπεί στα ενδιαφερόμενα κράτη μέλη να προβλέπουν παρεκκλίσεις όσον αφορά τους φλοιούς κωνοφόρων καταγωγής Καλιφόρνιας σύμφωνα με τις εν λόγω τεχνικές προϋποθέσεις·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Επιτρέπεται στο Βέλγιο, στη Δανία, στην Ομοσπονδιακή Δημοκρατία της Γερμανίας, στη Γαλλία, στο Λουξεμβούργο και στις Κάτω Χώρες να προβλέπουν, σύμφωνα τις προϋποθέσεις που αναφέρονται στην παράγραφο 2, παρεκκλίσεις από το άρθρο 4 παράγραφος 1 της οδηγίας 77/93/ΕΟΚ όσον αφορά την απαγόρευση που αναφέρεται στο μέρος Α παράγραφος 5 του παραρτήματος ΙΙΙ της εν λόγω οδηγίας για φλοιούς κωνοφόρων καταγωγής Καλιφόρνιας εφόσον οι φλοιοί αυτοί προορίζονται για υπόστρωμα ανάπτυξης ορχιδέων.

2. Για τους σκοπούς της παραγράφου 1, πρέπει να πληρούνται οι ακόλουθες προϋποθέσεις:

α) οι φλοιοί αποθηκεύονται σε σωρούς σε σκληρό δάπεδο, στο ύπαιθρο και κατόπιν, σε δύο εβδομάδες πριν από την αποστολή τους και εντός αεροστεγούς καλύμματος, υφίστανται υποκαπνισμό με μεθυλοβρωμίδιο σε ελάχιστο ποσοστό 32 g/m3 του συνολικού όγκου, επί 72 τουλάχιστον ώρες, σε αρχική θερμοκρασία τουλάχιστον +10° C. Ενδέχεται να αποφασιστεί, βάσει επιστημονικών αποδείξεων και σύμφωνα με τη διαδικασία που προβλέπεται στο άρθρο 16 της οδηγίας 77/93/ΕΟΚ, ότι πρέπει ή μπορεί να εφαρμοστούν άλλες μέθοδοι·

β) οι διαδικασίες υποκαπνισμού που περιγράφονται στο στοιχείο α) διεξάγονται από εργαστήρια υποκαπνισμού επίσημα εξουσιοδοτημένα που χρησιμοποιούν τα κατάλληλα μέσα υποκαπνισμού και διαθέτουν εξειδικευμένο προσωπικό, σύμφωνα με τα απαιτούμενα πρότυπα. Τα εργαστήρια αυτά ενημερώνονται σχετικά με τις λεπτομέρειες της διαδικασίας που απαιτείται για τον υποκαπνισμό φλοιών·

γ) κάθε διαδικασία υποκαπνισμού εποπτεύεται συστηματικά στο χώρο υποκαπνισμού απευθείας από υπαλλήλους, του επίσημου οργανισμού των ΗΠΑ για προστασία των φυτών, ή από κρατικούς υπαλλήλους, συνεργαζόμενους με τον οργανισμό αυτό, έτσι ώστε να διασφαλίζεται η συμφωνία προς τις απαιτήσεις που αναφέρονται στα στοιχεία α) και β)·

δ) οι φλοιοί αποστέλλονται μέσα σε σάκους ή άλλα εμπορευματοκιβώτια που έχουν κλειστεί και σφραγιστεί αμέσως μετά τον υποκαπνισμό υπό την εποπτεία της επίσημης οργάνωσης των ΗΠΑ για την προστασία των φυτών·

ε) οι φλοιοί συνοδεύονται από ένα επίσημο πιστοποιητικό φυτοϋγειονομικού ελέγχου που εκδίδεται από τον επίσημο οργανισμό των ΗΠΑ για την προστασία των φυτών μετά την περάτωση του υποκαπνισμού, τη συσκευασία και το σφράγισμα·

στ) με την επιφύλαξη των στοιχείων που απαιτούνται στο τμήμα σχετικά με την απολύμανση ή/και την απολυμαντική αγωγή, το πιστοποιητικό περιλαμβάνει την ακόλουθη «συμπληρωματική δήλωση» :

«Πιστοποιείται ότι οι φλοιοί που αποστέλλονται με την κάλυψη του παρόντος πιστοποιητικού έχουν υποστεί υποκαπνισμό από . . . . . . (εξουσιοδοτημένο εργαστήριο υποκαπνισμού) στο . . . . . . (τόπος υποκαπνισμού) σύμφωνα με τις διατάξεις του άρθρου 1 παράγραφος 2 της απόφασης 86/141/ΕΟΚ της Επιτροπής»·

ζ) τα κράτη μέλη εισαγωγής λαμβάνουν αντιπροσωπευτικά δείγματα από κάθε αποστολή για να πραγματοποιηθεί επίσημος έλεγχος όσον αφορά την παρουσία επιβλαβών οργανισμών και την αποτελεσματικότητα του υποκαπνισμού. Τα αποτελέσματα κοινοποιούνται σε τακτικά διαστήματα στην Επιτροπή.

Άρθρο 2

Η ισχύς της άδειας που αναφέρεται στο άρθρο 1 λήγει στις 31 Δεκεμβρίου 1988. Η άδεια ανακαλείται εφόσον αποδειχθεί ότι οι προϋποθέσεις που αναφέρονται στο άρθρο 1 δεν επαρκούν για να αποφευχθεί η εισαγωγή επιβλαβών οργανισμών ή εφόσον οι εν λόγω προϋποθέσεις δεν έχουν τηρηθεί.

Άρθρο 3

Τα κράτη μέλη ανακοινώνουν στην Επιτροπή και στα λοιπά κράτη μέλη τις διατάξεις σύμφωνα με τις οποίες κάνουν χρήση της άδειας που αναφέρεται στο άρθρο 1.

Άρθρο 4

Η παρούσα απόφαση απευθύνεται στο Βασίλειο του Βελγίου, το Βασίλειο της Δανίας, την Ομοσπονδιακή Δημοκρατία της Γερμανίας, τη Γαλλική Δημοκρατία, το Μεγάλο Δουκάτο του Λουξεμβούργου και το Βασίλειο των Κάτω Χωρών.

Βρυξέλλες, 20 Μαρτίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 362 της 31. 12. 1985, σ. 8.